
1. Consideraţii preliminare 

 

Semnarea Tratatului de la Bruxelles, în martie 1948, marca hotărârea a 5 ţări europene: Belgia, Franţa, Luxemburg, Olanda şi Marea Britanie, de a construi un sistem comun de apărare şi de a-şi întări relaţiile, astfel încât să poată rezista unor primejdii de natură ideologică, politică şi militară, ce ar fi putut deveni ameninţări directe la adresa suveranităţii lor.

Au urmat negocieri cu Statele Unite şi Canada cu scopul de a crea o Alianţă unică a Atlanticului de Nord, fondată pe garanţii de securitate şi angajamente mutuale între Europa şi America de Nord. Danemarca, Islanda, Italia, Norvegia şi Portugalia au fost invitate de puterile semnatare ale Tratatului de la Bruxelles să participe la acest proces. Negocierile s-au finalizat, la 4 aprilie 1949, prin semnarea Tratatului de la Washington, care instituia un sistem de securitate comun, bazat pe un parteneriat între aceste 12 ţări. Grecia şi Turcia au aderat la Tratat în 1952. Republica Federală Germania se alătura Alianţei în 1955, iar Spania devenea şi ea membră a NATO, în 1982.

Prin Tratatul Atlanticului de Nord (Tratatul de la Washington) a luat, astfel, fiinţă o Alianţă de ţări independente, având ca interes comun menţinerea păcii şi apărarea propriei libertăţi prin soliditate politică şi un sistem militar de apărare eficient, conceput pentru a descuraja şi, la nevoie, pentru a respinge orice formă de agresiune împotriva lor. Creată în conformitate cu articolul 51 al Cartei Naţiunilor Unite, care reafirmă dreptul natural la legitimă apărare individuală sau colectivă, Alianţa este o asociere de state suverane, unite în hotărârea lor de a-şi menţine securitatea prin garanţii reciproce şi relaţii stabile cu alte ţări. 

NATO asigură structurile care facilitează consultările şi cooperarea reciprocă în domeniile politic, militar, economic şi ştiinţific, precum şi în alte domenii nemilitare. Alianţa constituie, totodată, întruchiparea legăturii transatlantice permanente între securitatea Americii de Nord şi cea a Europei. 

Pregătirea summit-ului de la Washington, desfăşurat în perioada 23-24 aprilie 1999, a început odată cu ultima întâlnire a Consiliului Nord-Atlantic desfăşurată la Edinburgh în noiembrie 1998, moment la care secretarul de stat american Madelaine Albright a propus şapte teme majore de discuţie pentru viitoarea reuniune:

· Prezentarea clară a viitorului rol şi scop al NATO;

· Dezvoltarea unui nou concept strategic;

· Menţinerea angajamentului pentru lărgirea NATO;

· Realizarea programului pe termen lung pentru adaptarea capacităţilor defensive cu scopul de a îndeplini întregul spectru al misiunilor ce vor fi prevăzute în noul concept strategic;

· Punerea la punct a unei iniţiative cuprinzătoare privind ameninţarea pe care o reprezintă pentru teritoriul ţărilor NATO şi forţele lor militare armele de distrugere în masă;

· Dezvoltarea şi definirea iniţiativei europene de apărare şi securitate (ESDI);

· Definirea unui cadru pentru operaţiuni comune de răspuns la crize în Consiliul de Cooperare Euro-Atlantic (NACC).

În ceea ce priveşte noul concept strategic, Madelaine Albright considera că Alianţa trebuie să fie mai bine echipată pentru a răspunde la crize care nu intră sub incidenţa articolului 5 al Tratatului de la Washington . Secretarul de stat american identifică următoarele ameninţări la adresa NATO din afara graniţelor:

· Răspândirea armelor de distrugere în masă;

· Violenţa etnică;

· Conflictele regionale.

Rezistenţa europenilor la tentativele de schimbare a misiunii de bază - apărarea colectivă teritorială – a determinat SUA să recurgă la un subterfugiu, descoperind că flexibilitatea Tratatului de la Washigton oferă posibilitatea adaptării Alianţei la realităţile noului mediu strategic şi provocărilor cărora NATO trebuie să le facă faţă în secolul XXI. Opinia SUA este că Tratatul nu pomeneşte nimic de intervenţii la distanţă, dar nici nu le interzice. Această constatare sugerează americanilor că pot da interpretări noi tratatului, deci să schimbe într-un fel spiritul lui fără a umbla la litera lui, creând impresia că noua abordare este suficient de conservatoare şi deci digerabilă pentru europenii mai puţin entuziaşti să accepte o revoluţie a conceptelor NATO.

De altfel, ultimele comentarii ale experţilor militari NATO sugerează că schimbările politicilor Alianţei ţin mai mult de o evoluţie a conceptelor decât de o revoluţie a lor. 

Singura noutate formală care se preconizează este legată de introducerea unui plafon minim al cheltuielilor militare pentru a asigura modernizarea echipamentelor şi interoperabilitatea.

Raportul “NATO în secolul XXI”, prezentat în cadrul întâlnirii de la Edinburgh în noiembrie 1998 recomanda ca noul concept strategic să sublinieze următoarele principii:

· Apărarea colectivă; angajamentul definit de articolul 5 trebuie să rămână misiunea fundamentală NATO (core mission);

· NATO trebuie să abordeze energic noile provocări ale epocii post războiul rece. Naţiunile NATO trebuie să lucreze împreună pentru a dezvolta un sistem de apărăre contra rachetelor lansate de state terţe şi chiar eventual de grupări teroriste sponsorizate de aceste state sau de organizaţii private. Aceste misiuni prevăzute în articolul 4 al Tratatului de la Washington, se mai numesc acţiuni în afara misiunilor fundamentale (outer-core missions);

· Noul concept strategic trebuie să lase Alianţei libertatea de acţiune (fără să depindă de un veto al Consiliului de Securitate).

De altfel, Adunarea Atlanticului de Nord de la Edinburgh a adoptat o decizie potrivit căreia NATO nu are nevoie de mandat din partea ONU pentru a întreprinde acţiuni militare în afara teritoriului său. Cu toată opoziţia reprezentantului Franţei, majoritatea oficialilor NATO au susţinut rezoluţia.

Analiştii şi diplomaţii consideră că nu geografia, ci consensul va limita acţiunile NATO. Se prevede ca noul concept strategic să nu fixeze limite geografice explicite privind viitoarele misiuni NATO şi să lase liber aliaţilor să decidă, de la caz la caz, intervenţiile NATO în afara ariei Alianţei.

 

2. Noul concept strategic al Alianţei Nord-Atlantice

 

NATO a asigurat cu succes independenţa şi libertatea statelor membre ale Alianţei pe parcursul celor 40 de ani cât a durat perioada războiului rece. Prin combinarea a două noţiuni fundamentale: apărare şi dialog, NATO a jucat un rol important în impunerea păcii pe frontul confruntărilor Est-Vest. Obiectivul esenţial al NATO a constat, pe toată perioada războiului rece, în apărarea libertăţii şi securităţii tuturor membrilor săi prin mijloace politice şi militare, conform principiilor Cartei Organizaţiei Naţiunilor Unite. Bazându-se pe valorile comune ale democraţiei, respectarea drepturilor omului şi pe legalitate, Alianţa activează, încă de la crearea sa, pentru instaurarea unei ordini juste, paşnice şi durabile în Europa. 

Căderea Zidului Berlinului în noiembrie 1989, reunificarea Germaniei în octombrie 1990, dezintegrarea Uniunii Sovietice în decembrie 1991 şi schimbările spectaculoase survenite în Europa Centrală şi de Est au marcat sfârşitul războiului rece. După acele momente, care au schimbat situaţia politică din Europa, s-au schimbat fundamental şi imperativele de securitate ale membrilor Alianţei. Cu toate acestea, evenimentele ulterioare au dovedit că pericolele şi ameninţările la adresa păcii şi stabilităţii se menţin. În urma hotărârilor luate de către şefii de stat şi de guvern ai ţărilor membre NATO în cadrul reuniunilor la nivel înalt de la Londra (iulie 1990), Roma (noiembrie 1991) şi Bruxelles (ianuarie 1994), Alianţa Atlanticului de Nord a adoptat strategia sa globală, în raport cu schimbările produse în contextul strategic şi politic. În mod deosebit, atenţia s-a concentrat asupra necesităţii de a întări rolul politic al Alianţei şi asupra contribuţiei pe care o poate aduce, în cooperare cu alte instituţii, la edificarea securităţii şi stabilităţii de care depinde viitorul Europei.

Pericolul războiului rece a fost un bun prilej pentru promisiuni de orice natură (militară, economică), dar şi pentru prospecţiuni, schimbări, noi oportunităţi şi asumarea unor riscuri. În perspectiva creării unei Europe noi, mari şi unite, conceptul de securitate euro-atlantică a evoluat şi continuă să evolueze, NATO jucând un rol central în acest sens. Alianţa şi-a îndreptat eforturile spre stabilirea unor noi tipuri de înţelegeri mutuale, cooperări şi parteneriate care să conducă spre desfăşurarea unor activităţi militare şi de securitate de tip nou. Doctrina strategică NATO se află în faţa necesităţii de reconcepere şi de adaptare la noile realităţi. Căci, după opinia multor analişti, extinderea spre est şi creşterea rolului său ca factor de stabilitate şi securitate în Europa presupun elaborarea unor concepte noi, a unor metode de acţiune mai eficiente pentru prevenirea conflictelor armate şi gestionarea crizelor la începutul mileniului al treilea.

Conceptul strategic, adoptat în 1991 la summit-ul de la Roma propunea o viziune de anvergură asupra securităţii, bazată pe dialog, cooperare şi pe menţinerea unui potenţial de apărare colectivă. Conceptul integra, într-un ansamblu structurat, aspectele politice şi militare ale doctrinei NATO în materie de securitate, cooperarea cu noii parteneri din Europa Centrală şi de Est devenind un punct de sine stătător în strategia Alianţei. Acest nou concept are în vedere o mai mică dependenţă faţă de armele nucleare şi efectuarea unor schimbări esenţiale la nivelul forţelor armate integrate ale NATO. Incluzând reduceri substanţiale sub raport numeric şi al intervalului de timp acordat pregătirii, noul concept strategic propune ameliorări în privinţa mobilităţii, flexibilităţii şi capacităţii de adaptare la diferite situaţii, precum şi utilizarea mai largă a forţelor multinaţionale. 

Eforturile statelor membre s-au focalizat pe măsurile necesare privind continua adaptare a structurilor politice şi militare ale Alianţei, de natură să reflecte atât ansamblul misiunilor sale, cât şi apariţia Identităţii Europene de Securitate şi Apărare, cum ar fi conceptul de forţe multinaţionale de intervenţie combinată, reafirmarea faptului că Alianţa rămâne deschisă pentru statele europene, lansarea iniţiativei Parteneriatului pentru Pace (PfP), adoptarea măsurilor vizând capacitatea Alianţei pentru a împiedica proliferarea armelor de distrugere în masă şi a vectorilor acestora, examinarea măsurilor destinate să promoveze securitatea în regiunea mediteraneană. 

Prin iniţiative precum crearea Consiliului de Cooperare Nord-Atlantic (decembrie 1991) şi Parteneriatului pentru Pace (ianuarie 1994), statele membre NATO au deschis calea unor forme noi de cooperare şi parteneriat cu alte state. Astfel, la 27 mai 1997 la Paris, NATO şi Federaţia Rusă au semnat un acord istoric privind viitorul relaţiilor, cooperarea şi securitatea. În aceeaşi perioadă, Consiliul Parteneriatului Euro-Atlantic (EAPC) a luat locul NACC. EAPC are misiunea de a urmări derularea programului PfP şi de a identifica noi oportunităţi pentru dialogul politic. 

Două noi concepte, “Identitatea de Apărare şi Securitate Europeană” şi “Forţa Multinaţională Operativă Interarme” (CJTF ), au fost introduse în strategia NATO, ca parte a reformei interne. CJTF este destinată să asigure componenţa şi caracterul multinaţional al forţelor militare chemate să răspundă oricăror tipuri de crize sau operaţiuni de menţinere a păcii.

La summit-ul de la Madrid din 1997, Alianţa a decis, consecventă principiului “politicii uşilor deschise”, primirea de noi membri. Această decizie s-a înscris pe linia evoluţiei deciziei de întărire a structurilor NATO şi a provocărilor pe care le-au determinat angajamentele luate de Alianţă. Au fost invitate să înceapă negocierile de aderare trei state est europene: Republica Cehă, Polonia şi Ungaria. De asemenea, a fost reafirmată necesitatea ca statele membre ale Consiliului Parteneriatului Euro-Atlantic să se implice în apărarea securităţii europene. În acelaşi cadru de întărire a securităţii europene s-au derulat discuţiile cu Federaţia Rusă şi s-a decis crearea unui nou organism de cooperare, Consiliul Comun Permanent NATO-Rusia. Consultări separate au culminat în acceaşi perioadă cu crearea, pe baza unui parteneriat separat, a unei Comisii speciale NATO-Ucraina. De asemenea, a continuat dialogul NATO cu statele mediteraneene, concretizat prin Grupul de Cooperare Mediteranean. 

Ultimul deceniu a reprezentat perioada cea mai dinamică parcursă de relaţiile internaţionale cunoscută de la sfârşitul celui de-al doilea război mondial. Constrânsă de această dinamică, NATO a răspuns printr-un program intensiv de remodelare internă şi externă care a inclus şi revizuirea strategiei sale: reducerea numărului de forţe, reformarea structurilor de comandă, promovarea cooperării şi parteneriatului cu statele terţe, precum şi a “politicii uşilor deschise” pentru noi membri.

La sfârşitul anului 1995, NATO a organizat şi condus Forţa de Implementare multinaţională (IFOR), sub mandatul Naţiunilor Unite, care a avut misiunea de a implementa capacităţile militare ale Acordului de Pace Bosniac. Când IFOR şi-a încheiat mandatul, Forţa de Stabilizare (SFOR) sub conducerea NATO a continuat misiunea IFOR, aceea de stabilizare a regiunii. Capacitatea operativă a NATO a fost confirmată, evenimentele, cadrul şi modalităţile de cooperare cu statele partenere sau cu cele nemembre fiind nu numai fără precedent, ci şi inimaginabile cu câţiva ani în urmă. 

Noul concept strategic, adoptat în 1999 la summit-ul de la Washington, propune o viziune extinsă asupra securităţii, bazată pe dialog, cooperare şi pe menţinerea unui potenţial de apărare colectivă. Conceptul integrează, într-un ansamblu coerent, aspectele politice şi militare ale doctrinei NATO în materie de securitate, cooperarea cu noii parteneri din Europa Centrală şi de Est devenind un punct de sine stătător în strategia Alianţei. Acest concept are în vedere o mai mică dependenţă faţă de armele nucleare şi efectuarea unor schimbări esenţiale la nivelul forţelor armate integrate ale NATO, propune ameliorări în privinţa mobilităţii, flexibilităţii şi capacităţii lor de adaptare la diferite situaţii precum şi utilizarea mai largă a forţelor multinaţionale. Au mai fost luate măsuri pentru îmbunătăţirea structurii militare de comandă a activităţilor întreprinse de NATO şi pentru adaptarea aranjamentelor şi procedurilor Alianţei în ce priveşte planificarea apărării în funcţie de evoluţia climatului de securitate în întreaga Europă şi de cerinţele viitoare în materie de gestionare a crizelor şi menţinere a păcii. Pe această bază s-au constituit noi structuri comune de securitate, care răspund intereselor unei Europe nedivizate şi libere să-şi îndeplinească mai departe destinul politic, economic, social şi cultural.

 

2.1. Scopul şi sarcinile Alianţei

 

Scopul Alianţei Nord-Atlantice, stabilit prin Tratatul de la Washington, este reprezentat de asigurarea păcii şi securităţii tuturor membrilor Alianţei prin măsuri politice şi militare. Având la bază valorile democraţiei, drepturile omului şi respectarea legii, Alianţa a depus toate eforturile pentru asigurarea unei ordini stabile şi durabile în Europa şi îşi propune să realizeze în continuare acest deziderat. 

Atât menţinerea păcii cât şi a stabilităţii în Europa şi America de Nord se poate realiza prin adoptarea unor măsuri prin care structurile NATO trebuie să devină mai flexibile şi mai apte să răspundă nevoilor actuale (inclusiv prin aplicarea mai clară a conceptului de Forţe Operative Multinaţionale Interarme). Efortul colectiv al tuturor statelor membre ale Alianţei mai are în vedere întărirea capacităţii acesteia de a face faţă unor situaţii de criză şi conflict precum şi susţinerea în orice împrejurare a intereselor lor comune. 

Ghidul principiilor fundamentale care stau la baza tuturor activităţilor Alianţei are ca temă centrală realizarea cooperării mutuale la toate nivelurile între statele suverane care să asigure securitatea tuturor membrilor. Solidaritatea şi coeziunea în interiorul Alianţei se realizează prin cooperare atât în domeniul politic cât şi în domeniul militar, pentru ca toate statele să contribuie în mod egal în cadrul programelor stabilite pentru realizarea securităţii dorite. Obiectivele esenţiale privind securitatea continentală trebuie să fie realizate prin eforturi comune fără ca prin aceasta să se considere că un stat membru îşi pierde din drepturile şi responsabilităţile privind propria securitate naţională. 

Obiectivul primordial al Alianţei – securitate egală pentru toţi membrii – fără a se ţine cont de diferenţele circumstanţiale sau de capacităţile militare proprii, trebuie să contribuie la stabilitatea globală a zonei euro-atlantice. Prin acest cadru nu se urmăreşte obţinerea unor beneficii în folosul propriu al Alianţei, ci se încearcă crearea unor condiţii necesare care să conducă la creşterea cooperării, dialogului şi parteneriatelor cu terţe state sau alte organizaţii pentru realizarea obiectivelor politice planificate la nivel mondial.

Pentru realizarea scopului fundamental - securitatea membrilor -, Alianţa şi-a propus următoarele sarcini:

▪ Securitate: asigurarea măsurilor necesare pentru realizarea stabilităţii şi a unui climat de securitate în Europa bazat pe dezvoltarea instituţiilor democratice şi voinţa de a soluţiona diferendele în mod paşnic, nici o ţară neavând dreptul să recurgă la intimidare sau represalii împotriva unui stat european, oricare ar fi el, nici să-şi impună hegemonia prin ameninţarea cu forţa sau prin recurgerea la forţă.

▪ Consultare: în conformitate cu articolul 4 al Tratatului de la Washington, Alianţa trebuie, pe de o parte, să reprezinte un forum transatlantic pentru consultări asupra oricărei chestiuni care ar afecta interesele vitale ale membrilor, mai ales în cazul apariţiei unor evenimente ce prezintă un risc pentru securitatea acestora, iar pe de altă parte, să faciliteze coordonarea eforturilor în toate domeniile de interes comun, în special cel militar.

▪ Apărare şi descurajare: în conformitate cu articolele 5 şi 6 ale Tratatului de la Washington, Alianţa oferă mijloace de descurajare şi de apărare împotriva oricărei forme de agresiune vizând teritoriul unui stat membru al NATO.

În ceea ce priveşte securitatea şi stabilitatea zonei euro-atlantice s-au identificat două priorităţi importante:

▪ Managementul crizelor: în conformitate cu articolul 7 al Tratatului de la Washington, Alianţa trebuie să poată preveni şi să contribuie eficient, de la caz la caz, pentru stingerea tuturor focarelor de criză, inclusiv realizarea de operaţiuni necesare acestui scop.

▪ Parteneriat: promovarea unui nou cadru de parteneriat, dialog şi cooperare cu alte state din zona euro-atlantică, creşterea încrederii între statele membre şi a transparenţei activităţilor desfăşurate de acestea precum şi sporirea capacităţii de acţiune a Alianţei. 

Structurile create în cadrul NATO permit ţărilor membre să-şi coordoneze politicile naţionale în vederea îndeplinirii tuturor sarcinilor în domenii cum ar fi: consultarea şi cooperarea permanentă atât în sfera politică cât şi în cea economică, în alte domenii nemilitare, precum şi întocmirea unor planuri pentru apărarea comună; crearea infrastructurii necesare operaţiunilor forţelor armate; organizarea de antrenamente şi exerciţii comune. Toate aceste activităţi se bazează pe o structură complexă, civilă şi militară, a cărei funcţionare este asigurată de serviciile însărcinate cu probleme administrative, bugetare şi de planificare, ca şi de agenţiile create în ţările membre ale Alianţei pentru a coordona activitatea în domenii specializate, cum ar fi: comunicaţiile, facilitarea consultărilor politice, conducerea şi controlul forţelor armate, susţinerea logistică necesară acestora. 

 

2.2. Perspective strategice

 

2.2.1. Evoluţia politicilor de apărare şi securitate 

 

Încheierea războiului rece nu numai că a deschis o eră nouă, cu semnificaţii de dimensiuni mondiale pentru relaţiile internaţionale, dar a permis Alianţei să opereze, atât importante reduceri ale forţelor sale armate, cât şi modificarea privind capacitatea de pregătire şi desfăşurare a acestora. Ultimii zece ani au oferit numeroase exemple prin care pacea şi stabilitatea continentelor a fost pusă în pericol – conflicte etnice, probleme economice, sărăcie, colapsuri politice, proliferarea armelor de distrugere în masă. Prin creşterea rolului politic pe care l-a jucat, NATO a încercat să stabilească relaţii de bună cooperare şi de parteneriat cu celelalte state, inclusiv Rusia şi Ucraina. În paralel, NATO a trebuit să se adapteze din mers modificărilor geopolitice ale sfârşitului de mileniu, reforma fiind începută prin crearea CJTF şi implemetarea ESDI.

Organizaţia Naţiunilor Unite (ONU), Organizaţia pentru Securitate şi Cooperare în Europa (OSCE), Uniunea Europeană (UE) şi Organizaţia Europei Occidentale (UEO) au avut, la rândul lor, contribuţii decisive în domeniul securităţii, stabilităţii şi cooperării internaţionale. 

Consiliul de Securitate al ONU este organismul care a avut cea mai importantă răspundere şi cea mai importantă contribuţie în domeniu, inclusiv în ceea ce priveşte zona euro-atlantică.

Organizaţia pentru Securitate şi Cooperare în Europa este un element-cheie al arhitecturii europene de securitate. Este singurul forum în care se regăsesc toate ţările Europei, alături de Canada şi Statele Unite, pentru a discuta într-un cadru comun despre drepturile omului, despre libertăţile fundamentale, democraţie, preeminenţa dreptului, despre securitate şi cooperare economică. Prin multiplele lor propuneri şi contribuţii, individuale sau colective - de la măsuri de sporire a încrederii, până la angajamente ferme în problema drepturilor omului -, statele membre ale Alianţei au sprijinit şi stimulat procesul OSCE încă de la crearea sa şi au jucat un rol major în momentele cheie ale dezvoltării sale. Instituţionalizarea procesului OSCE, decisă la reuniunea la vârf a CSCE din 1990 de la Paris, a fost susţinută în mod activ de Alianţă care, la summit-ul de la Roma din 1991, a prezentat noi propuneri concrete vizând întărirea rolului OSCE.

În ianuarie 1994, şefii de stat şi de guvern din ţările membre NATO au salutat intrarea în vigoare a Tratatului de la Maastricht al Uniunii Europene, fapt care a dus la întărirea forţei europene de susţinere a Alianţei şi i-a permis acesteia să-şi aducă o contribuţie mai coerentă la securitatea tuturor membrilor săi. În declaraţia publicată cu ocazia acestei reuniuni, acrştia au mai salutat cooperarea din ce în ce mai strânsă şi în continuă creştere între NATO şi Uniunea Europei Occidentale (UEO), cooperare stabilită în funcţie de principiile de complementaritate şi de transparenţă convenite. În cadrul aceluiaşi text, se enunţa faptul că NATO este gata “să pună la dispoziţie mijloacele colective ale Alianţei, pe baza consultărilor în cadrul Consiliului Atlanticului de Nord, pentru operaţii ale UEO efectuate de Aliaţii europeni ca aplicare a politicii lor externe şi de securitate comună”.

Politica Europeană Comună de Securitate şi Apărare (CFSP) este una dintre politicile noi ale Uniunii Europene. Prevăzută în cadrul Tratatului de la Amsterdam, CFSP este dependentă de politica externă a statelor membre, de reconstrucţia şi elaborarea principiilor viitorului Uniunii Europene, fiind un element de interes al discuţiilor care au avut loc în cadrul summit-ului de la Washington. Au fost realizaţi paşi importanţi prin introducerea în cadrul Tratatului de la Amsterdam a obiectivelor Petersberg: 

- operaţiunile umanitare şi de salvare;

- operaţiunile de menţinere sau restabilire a păcii;

- gestionarea crizelor.

Totalitatea eforturilor de realizare a obiectivelor propuse de către Alianţă au la bază: stabilitatea, transparenţa, predictibilitatea, reducerea nivelului armamentelor şi încheierea şi respectarea de angajamente internaţionale. Se pot aminti în acest sens semnarea tratatelor START, a tratatelor de neproliferare a armelor nucleare, chimice, biologice sau de alt tip de distrugere în masă, a convenţiilor privind minele anti-persoană sau a altor acorduri privind limitarea suferinţelor umane, a angajamentelor semnate cu Belarus, Kazahstan şi Ucraina ca state care nu deţin arme nucleare sau realizarea de prospecţiuni în scopul reducerii armamentelor neconvenţionale. 

 

2.2.2. Modificările strategiei de apărare şi situaţiile de risc

 

Modificările globale ale arhitecturii de securitate şi situaţiile de criză care au apărut în ultimul deceniu demonstrează, pe termen lung, că posibilitatea ca un stat al Alianţei să sufere o agresiune convenţională, din partea altui stat, este mare. Securitatea Alianţei rămâne un subiect ce implică o vastă varietate de riscuri multidirecţionale, militare şi civile, care nu pot fi prevăzute. Aceste riscuri cuprind incertitudinile şi instabilităţile existente în zona euro-atlantică şi posibilităţile de producere a unor crize regionale la graniţele statelor membre NATO. În zona de interes euro-atlantică există destule ţări care se confruntă cu serioase dificultăţi economice, sociale şi politice: conflicte etnice şi religioase, dispute teritoriale, ineficienţă în desfăşurarea reformelor economice, încălcări ale drepturilor omului, instabilitatea regimurilor politice. Toate acestea conduc spre apariţia unor situaţii de criză care pot afecta stabilitatea regională şi pot genera conflicte armate.

Existenţa unor mari puteri nucleare în afara Alianţei reprezintă, de asemenea, un factor semnificativ de risc ce trebuie avut în vedere. Proliferarea armamentului nuclear, biologic şi chimic reprezintă un risc major în ciuda progreselor internaţionale care s-au realizat la masa tratativelor pentru stoparea fenomenului. La graniţele NATO se desfăşoară activităţi care au legătură cu producţia şi traficul unor asemenea tipuri de arme de distrugere în masă, metodele de detecţie şi prevenire fiind din ce în ce mai greu de aplicat datorită tehnologiei în continuă dezvoltare. 

Tehnologia din ce în ce mai sofisticată utilizată în producerea armamentului nuclear, chimic şi biologic, a condus, în unele cazuri, la situaţii în care potenţialii adversari ai Alianţei să dispună de capacităţi militare (ofensive şi defensive) superioare acesteia, să reuşească exploatarea sau distrugerea sistemelor informaţionale NATO sau să utilizeze strategii prin care au obţinut superioritate militară, în cazul armamentului convenţional, faţă de Alianţa Nord-Atlantică.

Orice acţiune armată asupra teritoriului unui stat membru se înscrie în sfera articolelor 5 şi 6 ale Tratatului de la Washington. Cu toate acestea, interesele Alianţei pot fi afectate de diferite acte de terorism, sabotaj sau crimă organizată. De asemenea, migraţia unui mare număr de persoane poate fi scăpată de sub control în cazul unor conflicte armate şi poate conduce la afectarea stabilităţii securităţii Alianţei. În cadrul Alianţei sunt puse la punct modalităţi specifice care permit statelor membre să aibă consultări în conformitate cu articolul 4 al tratatului de la Washington şi, în caz de nevoie, să-şi concentreze eforturile împotriva acestui tip de riscuri.

 

 

2.3. Măsurile de securitate în secolul XXI 

 

Datorită profundelor schimbări intervenite în conotaţia noţiunii de securitate, Alianţa caută să-şi reorganizeze dimensiunile fundamentale: apărare, politică, economie. Politica de securitate a NATO se întrepătrunde cu trei elemente complementare: dialogul, cooperarea şi parteneriatul. În acest scop se urmăreşte creşterea eforturilor privind realizarea unui dialog eficient cu toate organizaţiile europene, euro-atlantice şi, în special, cu ONU. 

Printr-o promovare activă a dialogului şi cooperării, care se bazează pe voinţa de a menţine un potenţial colectiv de apărare eficient, Alianţa înţelege să reducă riscurile de conflicte decurgând dintr-o neînţelegere sau dintr-un act deliberat, să crească înţelegerea şi încrederea mutuală între toate statele europene, să faciliteze gestionarea crizelor ce pun în cauză securitatea statelor membre NATO şi să mărească şansele unui adevărat parteneriat între toate ţările Europei, în raport cu problemele comune din domeniul securităţii. 

Printre măsurile necesare conservării unui cadru de securitate şi stabilitate, Alianţa şi-a propus:

- păstrarea şi dezvoltarea unui parteneriat transatlantic;

- menţinerea unui efectiv militar suficient pentru situaţii de descurajare;

- dezvoltarea Politicii Europene Comune de Securitate şi Apărare;

- creşterea capacităţilor de rezolvare a situaţiilor de criză;

- dezvoltarea acţiunilor de parteneriat, cooperare şi dialog;

- continuarea supravegherii în domeniul înarmării şi neproliferării armelor de distrugere în masă. 

- continuarea politicii uşilor deschise şi primirea de noi membri.

a. Parteneriatul transatlantic

NATO a dezvoltat şi va continua să dezvolte un parteneriat dinamic cu Europa. În viziunea liderilor Alianţei, securitatea Europei nu poate fi despărţită de securitatea Americii de Nord. Acest tip de legătură transatlantică este indispensabilă realizării unei strategii colective şi credibile privind securitatea şi stabilitatea zonei euro-atlantice.

b. Menţinerea unui efectiv militar suficient pentru situaţii de descurajare 

O asemenea cerinţă este necesară pentru prevenirea oricărei acţiuni îndreptată împotriva unui stat membru NATO. Alianţa trebuie să fie mai bine echipată pentru a răspunde la rezolvarea unor crize care nu intră sub incidenţa articolului 5 al Tratatului de la Washington. Aceste misiuni trebuie să se desfăşoare în bune condiţiuni şi pot fi solicitate de alte organizaţii mondiale, se pot desfăşura în contextul unor activităţi multinaţionale sau a unor planuri prioritare.

c. Dezvoltarea Politicii Europene Comune de Securitate şi Apărare 

Politica Europeană Comună Externă şi de Securitate (CFSP) a fost stabilită prin Tratatul de la Maastricht (1993), iar prevederile sale au fost revizuite prin Tratatul de la Amsterdam (1997). Unul dintre obiectivele Tratatului de la Amsterdam a fost întărirea caracterului Uniunii în plan global a politicii externe şi crearea unei unităţi de planificare politică şi de alertă rapidă în cazul crizelor noi ce pot apărea în Europa.

Alianţa a apreciat pozitiv toate aceste demersuri, considerând că apariţia unei identităţi europene de securitate, reflectată în întărirea pilonului european NATO, consolidează astfel integritatea şi eficacitatea Alianţei Nord-Atlantice în ansamblul său. Mai mult, cele două procese pozitive se susţin reciproc. În paralel, ţările membre au convenit să consolideze legătura transatlantică esenţială, al cărei garant este Alianţa, şi să menţină pe deplin unitatea strategică şi caracterul indivizibil al securităţii lor. NATO are printre obiectivele sale dezvoltarea CFSP, decizia fiind luată în cadrul Reuniunii de la Berlin (1996). Acest fapt implică o colaborare strânsă între NATO şi UE, o mai mare coerenţă a activităţilor comune, asumarea responsabilităţii operaţiunilor şi creşterea parteneriatului transatlantic la toate nivelurile. 

Conceptul strategic al Alianţei, care defineşte principiile de bază adoptate de comun acord pentru forţele armate ale tuturor membrilor Alianţei, favorizează complementaritatea Alianţei cu componenta structurală de apărare ce rezultă din procesul unificării politice europene. Ţările Alianţei şi-au reafirmat intenţia de a menţine coerenţa operativă existentă, de aceasta depinzând, în ultimă instanţă, propria lor securitate. 

d. Creşterea capacităţilor de rezolvare a situaţiilor de criză

În noul context politic şi strategic european, succesul politicii Alianţei, care urmăreşte să menţină pacea şi să prevină războiul, depinde, mai mult ca în trecut, de eficacitatea diplomaţiei preventive şi de o gestionare eficace a crizelor ce pun în pericol securitatea statelor membre. NATO, în cooperare cu alte organizaţii, trebuie să acţioneze pentru prevenirea tuturor focarelor de conflict şi a unor situaţii în fază incipientă de criză, în conformitate cu normele de drept internaţional, cu articolul 5 al Tratatului de la Washington şi cu deciziile luate de liderii organizaţiilor partenere (OSCE). Liderii Alianţei vor exercita un control strict al tuturor etapelor privind gestionarea unor situaţii de criză şi, în acest scop, este necesară stabilirea unor proceduri corespunzătoare de consultare şi decizie cu ceilalţi factori implicaţi. NATO şi-a reconfirmat disponibilitatea privind rezolvarea situaţiilor de criză în cadrul Reuniunii de la Bruxelles (1994).

e. Dezvoltarea acţiunilor de parteneriat, cooperare şi dialog

Alianţa a stabilit, aşa cum prevedea Declaraţia de la Londra (1990), legături diplomatice şi contacte militare regulate cu ţările Europei Centrale şi de Est. Alianţa va încerca să folosească la maximum perspectivele fără precedent pe care le oferă consolidarea păcii şi libertăţii în întreaga Europă şi va căuta să promoveze o mai mare înţelegere mutuală a preocupărilor în materie de securitate, scopul fiind de a mări transparenţa şi predictibilitatea în domeniul securităţii şi creşterea stabilităţii. 

Alianţa va continua politica uşilor deschise, asigurarea securităţii pentru toate statele, fără excepţie, şi va oferi ajutor concret, de la caz la caz, pentru prevenirea conflictelor.

Consiliul Parteneriatului Euro-Atlantic (EAPC) rămâne principalul interlocutor în domeniul cooperării dintre NATO şi partenerii săi. Parteneriatul pentru Pace (PfP), a propus un program de cooperare militară între ţările NATO şi 30 de state din Europa şi Asia Centrală. Ambele au evoluat spre o dezvoltare militară şi instituţională care încorporează un nou concept de colaborare şi dezbatere paneuropean. În ciuda unui staff limitat şi a unui buget restrâns, care au făcut ca participanţii să-şi finanţeze marea parte a activităţilor, programul lor se întinde de la seminarii abordând deminarea până la exerciţii militare regulate şi este destinat în mare măsură rezolvării problemelor legate de operaţiunile de menţinere a păcii, dar şi pentru activităţi de cooperare în alte domenii cum ar fi cercetarea ştiinţifică, protecţia mediului, alte activităţi urgente. Alianţa doreşte o creştere a rolului jucat de Parteneriatul pentru Pace, atât pe plan decizional cât şi al planificării, pentru a deveni mai operaţional şi mai aproape de cea ce doresc statele participante. 

În viziunea NATO, Rusia joacă un rol important pentru securitatea euro-atlantică. Cadrul mutual de cooperare şi securitate existent a condus la dezvoltarea relaţiilor pe baze democratice, de interes bilateral, reciprocitate şi transparenţă. NATO şi Rusia au dat substanţă construirii unei Europe stabile, fără conflicte şi indivizibilă. Un parteneriat stabil şi durabil între cele două forţe poate fi cheia unei stabilităţi de durată a zonei euro-atlantice.

Ucraina ocupă, la rândul său, un loc important în cadrul securităţii euro-atlantice şi este un partener important pentru promovarea valorilor democratice. Alianţa şi-a propus întărirea parteneriatului cu Ucraina, incluzând consultări politice şi cooperări pe teme de interes comun, aceasta fiind considerată un factor de stabilitate şi securitate în Europa Centrală şi de Est. 

Zona mediteraneană prezintă un interes special pentru Alianţa Nord-Atlantică. Dialogul mediteranean iniţiat de NATO este un proces care reprezintă o parte integrantă a strategiei de securitate. 

f. Continuarea supravegherii în domeniul înarmării şi neproliferării armelor de distrugere în masă 

În declaraţia din 31 ianuarie 1992, Consiliul de Securitate al Organizaţiei Naţiunilor Unite afirmă că proliferarea armelor de distrugere în masă constituie o ameninţare pentru pacea şi securitatea internaţională. Conceptul strategic al Alianţei, adoptat de şefii de guvern şi de stat la Reuniunea de la Roma (1991) arată că proliferarea armelor de distrugere în masă şi a rachetelor balistice trebuia să devină obiectul unei atenţii deosebite. Şefii de stat şi de guvern din cadrul NATO au sublinitat că proliferarea armelor de distrugere în masă şi a vectorilor acestora constituie o ameninţare pentru securitatea internaţională şi un motiv de preocupare pentru Alianţă. Aceştia au dispus ca NATO să elaboreze un Document-cadru de orientare politică, de natură să permită intensificarea actualelor eforturi de prevenire, reducerea ameninţării proliferării armamentului neconvenţional şi apărarea ţărilor aliate, Documentul-cadru fiind elaborat în anul 1994.

Tratatul START II, semnat în ianuarie 1993 de Rusia şi SUA, prevede eliminarea rachetelor balistice intercontinentale cu focoase multiple şi reducerea cu două treimi a numărului de arme nucleare strategice. Rolul fundamental al forţelor nucleare din aceste două categorii, pe care Alianţa le va mai păstra, este unul politic: apărarea păcii şi prevenirea războiului sau a oricărei forme de coerciţie.

Alianţa va continua să fie un filtru de bază pentru controlul unui proces de înarmare iraţional şi va căuta, prin toate mijloacele politice, să asigure reducerea cantităţilor de arme neconvenţionale existente pe glob şi comeţul ilegal cu acest tip de arme. 

g. Continuarea politicii uşilor deschise şi primirea de noi membri

În conformitate cu articolul 10 al Tratatului de la Washington, Alianţa rămâne o organizaţie deschisă pentru noi membri. Se aşteaptă ca invitaţiile care vor fi trimise altor state pentru intrarea în NATO să însemne asumarea de către acestea a responsabilităţilor şi obligaţiilor pe care le are un membru al Alianţei. De asemenea, prin primirea de noi membri se urmăreşte întărirea coeziunii Alianţei şi, ceea ce este mai important, creşterea nivelului de securitate şi stabilitate a zonei euro-atlantice. În acest scop, NATO a stabilit un program cadru privind desfăşurarea unor activităţi de pregătire a posibililor viitori membri ai Alianţei. 

 

2.4. Orientări pentru apărare 

 

2.4.1. Principiile strategiei Alianţei

 

Alianţa şi-a propus să menţină un efectiv de trupe care să poată rezolva cu succes misiunile ce-i revin. Principiile solidarităţii şi unităţii strategice sunt plasate în centrul tuturor acţiunilor Alianţei. Securitatea tuturor statelor membre este indivizibilă: un atac împotriva unuia dintre ei este un atac împotriva tuturor. Alianţa va păstra un potenţial militar suficient pentru a convinge un posibil agresor că folosirea forţei împotriva teritoriului unuia dintre aliaţi se va lovi de o acţiune colectivă şi eficace a ansamblului acestora şi că riscurile implicate de declanşarea unui conflict vor fi mai mari decât orice câştig presupus. 

Caracterul colectiv al Alianţei se concretizează în înţelegerile practice care le aduc aliaţilor avantajele primordiale ce decurg, pe planurile politic şi militar, precum şi în cel al resurselor, dintr-o apărare colectivă, care va împiedica revenirea politicilor de apărare la un caracter strict naţional, fără a priva statele membre de suveranitatea lor. Aceste înţelegeri se bazează pe o structură integrată de comandă, precum şi pe acordurile de cooperare şi coordonare. 

Elementele principale ale înţelegerilor sunt următoarele:

- planificarea colectivă a forţelor armate; 

- planificarea operativă comună;

- formaţiunile multinaţionale;

- crearea de centre de comandă;

- realizarea unui sistem de apărare integrat;

- staţionarea de forţe armate în afara teritoriului naţional, la nevoie pe bază de reciprocitate;

- măsuri pentru gestionarea crizelor;

- proceduri de consultare;

- standarde comune pentru echipamente, instruire şi logistică;

- exerciţii comune şi combinate. 

Un rol esenţial este reprezentat de întărirea cooperării, pregătirea şi desfăşurarea de operaţiuni în cadrul PfP. Aceste misiuni trebuie să contribuie la realizarea intereselor comune ale membrilor Alianţei fapt care va conduce la întărirea securităţii şi stabilităţii zonei euro-atlantice. 

Înfăptuirea obiectivelor Alianţei trebuie să se realizeze cu mijloace egale, riscurile, responsabilităţile şi beneficiile fiind împărţite în mod egal între Europa şi America. Prezenţa trupelor şi a armamentului american pe teritoriul Europei este un factor de stabilitate care nu trebuie neglijat. Indiferent de tipul de misiune, contribuţia europeană trebuie să fie proporţională cu cea americană. Procesul de dezvoltare al CFSP va duce în viitor la realizarea unor formaţiuni internaţionale de menţinere a păcii create prin contribuţia Europei. 

Fondurile şi contribuţiile multinaţionale, incluse în Bugetul Militar şi în Programul NATO de Investiţii pentru Securitate (NSIP), vor continua să joace un rol important în dobândirea şi păstrarea unui patrimoniu necesar atât îndeplinirii sarcinilor Alianţei cât şi evoluţiei viitoare a acesteia.

Pentru a apăra pacea şi a preveni războiul sau orice altă formă de coerciţie, Alianţa va menţine, în viitorul apropiat, o combinaţie corespunzătoare între forţele nucleare şi cele convenţionale situate în Europa la nivelul care este considerat necesar, chiar dacă acest nivel va fi redus în mod considerabil. Ţinând cont de diversitatea riscurilor cu care ar putea fi confruntată Alianţa, ea trebuie să-şi păstreze forţele necesare pentru a putea dispune de o întreagă gamă de posibile răspunsuri convenţionale. Forţele convenţionale ale Alianţei nu pot să asigure singure prevenirea conflictelor. În viziunea conducătorilor Alianţei, armele nucleare aduc o contribuţie unică prin faptul că riscurile pe care le comportă o agresiune să fie incalculabile şi inacceptabile. În consecinţă, acest tip de mijloace de luptă rămâne indispensabil pentru menţinerea păcii. 

 

2.4.2. Situaţia dispozitivului de forţe al Alianţei 

 

2.4.2.1. Misiunile forţelor armate ale Alianţei

 

Rolul principal pe care trebuie să-l îndeplinească forţele armate este garantarea securităţii, independenţei politice şi integrităţii teritoriale ale statelor membre. 

Forţele armate trebuie să fie capabile să împiedice şi să respingă o agresiune, să restabilească rapid integritatea teritorială a statului atacat şi să-l facă pe agresor să-şi reconsidere decizia prin care a atacat statul membru al Alianţei. Forţele armate pot fi solicitate pentru a fi operaţionale în situaţii de criză care nu intră sub incidenţa articolului 5 al Tratatului de la Washington. În aceste situaţii, forţele armate trebuie să aibă capacitatea de a reacţiona în timp util şi într-un mod echilibrat, trebuind să fie echipate corespunzător şi pentru îndeplinirea unor misiuni umanitare. Aceste forţe pot contribui la acţiuni de menţinere a păcii şi securităţii în alte zone ale globului, în cooperare cu alte organizaţii internaţionale, atunci când sunt solicitate.

Forţele militare trebuie să contribuie la promovarea unei stabilităţi reale a zonei euro-atlantice prin participarea la activităţi de cooperare şi exerciţii militare comune, atât în cadrul Parteneriatelor pentru Pace, cât şi în cadrul altor activităţi care se desfăşoară în colaborare cu Rusia, Ucraina şi statele nemembre NATO cuprinse în cadrul Dialogului Mediteranean (Egipt, Maroc, Tunisia, Israel şi Mauritania). Aria consultărilor şi cooperărilor trebuie să cuprindă: antrenamente şi exerciţii comune, interoperabilitatea, relaţionarea dintre civili şi militari, dezvoltarea conceptelor şi a doctrinelor, planuri de apărare, managementul crizelor, dezvoltarea cooperării operaţionale din cadrul participărilor comune la acţiuni, activităţi vizând dezarmarea.

 

 2.4.2.2. Orientări pentru dispozitivul militar al Alianţei 

 

Implementarea sarcinilor fundamentale privind securitatea ale Alianţei şi aplicarea principiilor strategice ale acesteia necesită adaptarea continuă a dispozitivului militar la noile schimbări globale şi, de asemenea, trebuie să ţină cont de perspectiva viitorului. 

Volumul, nivelul de pregătire şi de disponibilitate precum şi desfăşurarea forţelor armate ale Alianţei vor continua să fie o reflectare a naturii defensive a acesteia şi vor fi adaptate noului context strategic, inclusiv acordurilor în domeniul controlului armamentului. Trupele Alianţei trebuie să fie pregătite pentru a respinge o agresiune şi, în acest scop, trebuie să aibă un nivel de interoperabilitate comun, să aibă la baza acţiunilor o doctrină comună şi un nivel de tehnologie cât mai apropiat. 

În acest sens, se urmăresc obiectivele următoare:

- volumul global al forţelor şi nivelul lor de pregătire va fi menţinut la un nivel scăzut şi constant, fiind stabilit în funcţie de natura şi dimensiunea sarcinilor;

- repartiţia geografică a forţelor pe timp de pace va asigura o prezenţă militară suficientă pe întreg teritoriul Alianţei, inclusiv acolo unde este necesar în situaţii de criză. În acest sens, se va ţine cont de deosebirile geostrategice regionale, de potenţialul de instabilitate şi de capacităţile militare care există la graniţele NATO; 

- structura de comandă a NATO trebuie să conducă şi să controleze totalitatea misiunilor militare care se desfăşoară la un moment dat împreună cu alte forţe multinaţionale sau în cadrul Parteneriatelor. Structura, flexibilitatea şi procedurile asemănătoare de care dispun forţele armate trebuie controlate la toate nivelurile în cadrul structurii de comandă; 

- indiferent de tipul misiunilor (rapide sau pe termen lung) forţele armate trebuie să cuprindă elemente terestre, aeriene şi navale de reacţie imediată şi rapidă. Aceste forţe trebuie să aibă un potenţial operaţional şi logistic superior, trebuie să fie mobile, să beneficieze de tehnologie de ultimă oră, să cuprindă personal calificat şi să dispună de capacităţi de întărire şi aprovizionare;

- unităţile similare ale statelor membre trebuie să aibă acelaşi nivel de pregătire şi să poată coopera eficient atunci când este necesară utilizarea acestora în cadrul unor forţe multinaţionale. Capacitatea de amplasare a unui potenţial militar poate creşte prin utilizarea de întăriri, prin mobilizarea rezerviştilor sau prin reconstituirea unor forţe conturate proporţional cu potenţialele ameninţări faţă de securitatea Alianţei;

- natura defensivă a forţelor Alianţei trebuie să se reflecte şi în controlul proliferării armamentelor neconvenţionale care pot afecta populaţia şi teritoriul statelor membre.

 

2.4.2.3. Caracteristici ale forţelor militare convenţionale

 

Este esenţial ca forţele armate ale Aliaţilor să aibă posibilitatea de a-şi îndeplini eficient funcţiile lor pe timp de pace, de criză sau de război, ţinând cont de noul context de securitate. Nivelurile de forţe şi de echipament, gradul de pregătire şi de disponibilitate, în instruire şi exerciţii, în operaţiunile de desfăşurare şi folosire şi în aptitudinea de a construi forţe mai importante se vor ajusta periodic în funcţie de evoluţia situaţiilor. 

Forţele convenţionale ale Aliaţilor, împreună cu forţele de reacţie imediată şi rapidă sunt unităţile principale de apărare care vor furniza cea mai mare parte a forţelor necesare asigurării teritoriale a Alianţei. Acestea vor fi alcătuite din forţe terestre, navale şi aeriene precum şi din unităţi de întărire care vor permite consolidarea potenţialului existent într-o anume regiune. 

Principalele sarcini ale forţelor convenţionale sunt următoarele:

- controlul, protecţia şi apărarea terestră a unui teritoriu;

- asigurarea unui control al mărilor, care să permită protejarea liniilor de comunicaţii maritime ale Aliaţilor, să sprijine operaţiunile terestre şi amfibii şi să asigure protecţie pentru desfăşurarea mijloacelor de disuasiune militară ambarcate ale Alianţei;

- realizarea sarcinilor fundamentale, atât în acţiuni aeriene independente, cât şi în cele combinate a operaţiilor antiaeriene, de interdicţie aeriană şi operaţiunilor ofensive de sprijin aerian, precum şi participarea la acţiuni de supraveghere, recunoaştere şi război electronic. Forţele aeriene, mai ales datorită dotării lor cu sisteme moderne de comandă şi control aerian, sunt necesare pentru a asigura securitatea spaţiului aerian;

- asigurarea unui control eficient în domeniul proliferării înarmării cu rachete balistice şi cu arme de distrugere în masă. Strategia Alianţei nu este dependentă de deţinerea de arme chimice şi biologice, aceasta fiind îndreptată spre interdicţia rapidă şi universală, completă şi eficient verificabilă a acestor arme. În contextul actual doctrinele, planificarea, antrenamentele efective şi exerciţiul politic ale NATO urmăresc reducerea capacităţii de utilizare a acestor tipuri de arme precum şi scăderea vulnerabilităţii forţelor militare proprii în faţa unor posibile agresiuni cu armamente neconvenţionale. 

În noul context de securitate şi ţinând cont de reducerile viitoare ale nivelurilor globale de forţe, capacitatea de a colabora în mod strâns, care va favoriza o folosire rentabilă a resurselor Alianţei, va fi deosebit de importantă pentru îndeplinirea misiunilor forţelor armate proprii. Organizarea apărării colective a Alianţei în care structura militară integrată, inclusiv forţele multinaţionale, joacă un rol-cheie, va fi esenţială în acest sens. 

Pentru a se putea adapta unei serii de circumstanţe foarte diverse, Aliaţii au nevoie de mijloace moderne de supraveghere şi informaţii, sisteme flexibile de comandă şi control, de posibilităţi efective de a se deplasa în interiorul regiunilor şi între regiuni, precum şi de capacităţi logistice corespunzătoare, inclusiv în domeniile transporturi, medical şi aprovizionare. Standardizarea va stimula cooperarea şi va reduce costurile efective necesare îmbunătăţirii capacităţilor logistice. Capacitatea NATO de a constitui forţe importante, bine echipate şi antrenate, la orice moment de timp şi la nivel adoptat oricărui tip de risc ce ar ameninţa securitatea Alianţei, va constitui un atu esenţial pentru gestionarea crizelor şi pentru apărare. 

Va creşte nivelul colaborării dintre forţele militare ale Alianţei şi structurile civile (guvernamentale sau neguvernamentale) care este un factor important al succesului unei operaţiuni. Cooperarea dintre civili şi militari are un caracter interdependent: militarii trebuie asistaţi de autorităţile civile în timp ce suportul civil al operaţiunilor militare este un factor important pe diferite planuri - logistic, comunicaţii, servicii medicale. 

Apărarea colectivă a Alianţei se va baza din ce în ce mai mult pe formarea de unităţi multinaţionale, completând aportul fiecărui stat membru la activitatea NATO. Acest fapt va conduce la realizarea unei apărări comune, va duce la creşterea coeziunii sale şi va întări atât asocierea şi cooperarea transatlantică cât şi dezvoltarea Politicii Europene Comune de Securitate şi Apărare (CFSP).

 

2.4.2.4. Caracteristici ale forţelor nucleare

 

Scopul fundamental al forţelor nucleare ale Alianţei este reprezentat de păstrarea păcii, prevenirea coerciţiei şi a oricărei forme de război. Acestea vor continua să îndeplinească un rol important prin inducerea nesiguranţei în mintea oricărui agresor privind natura răspunsului Alianţei la un eventual atac armat. Garanţia supremă a securităţii Alianţei este asigurată de propriile forţe nuclear strategice, în special cele ale Statelor Unite ale Americii şi forţele nucleare independente ale Marii Britanii şi ale Franţei. 

Pentru demonstrarea solidarităţii Alianţei şi a voinţei sale comune de a preveni războiul, este nevoie ca statele membre europene direct interesate de planificarea apărării colective să participe în mod consecvent la constituirea forţelor nucleare, la staţionarea pe timp de pace a forţelor nucleare pe teritoriul lor, precum şi în realizarea unor angajamente care privesc controlul, comanda şi consultarea mutuală. Forţele nucleare amplasate în Europa sub comanda NATO constituie o legătură politică şi militară esenţială între europeni şi membrii nord-americani ai Alianţei. Aceste forţe vor fi menţinute în Europa şi în viitor trebuind să aibă caracteristicile necesare, flexibilitatea şi capacitatea de rezistenţă corespunzătoare pentru a fi percepute ca un element credibil şi eficace al strategiei Alianţei vizând prevenirea războiului. 

Conducerea NATO consideră că menţinerea unui nivel minim de forţe nucleare va conduce la dezamorsarea mai eficientă a unei crize prin mijloace diplomatice sau de altă natură sau, în caz de necesitate, va contribui la desfăşurarea unei apărări mai eficiente de tip convenţional. Din anul 1991, Alianţa a luat o serie de măsuri în acest domeniu care se reflectă în noua strategie de securitate din perioada care a precedat sfârşitul războiului rece. Aceasta a însemnat reducerea drastică a numărului de trupe NATO, eliminarea completă a proiectilelor de artilerie cu încărcătură nucleară sau reducerea numărului de focoase cu rază scurtă de acţiune şi presupune reducerea în mod semnificativ a forţelor nucleare substrategice.

 

3. Concluzii

Odată cu intrarea în al şaselea deceniu de existenţă, Alianţa Nord-Atlantică trebuie să se adapteze modificărilor şi oportunităţilor oferite de noul mileniu. Noul concept strategic reafirmă caracterul defensiv al Alianţei şi voinţa membrilor săi de a-şi apăra securitatea, suveranitatea şi integritatea lor teritorială. Strategia NATO va rămâne îndeajuns de suplă pentru a putea ţine seama de orice nouă evoluţie a situaţiei politico-militare, de progresele înregistrate de noua identitate europeană de securitate sau de noile riscuri care pot apărea la adresa securităţii zonei euro-atlantice. 

Această strategie va sta la baza acţiunilor ulterioare privind politica de apărare a NATO, conceptele sale operative, dispozitivele sale de forţe convenţionale şi nucleare şi sistemul său colectiv de planificare a apărării pentru zona de interes euro-atlantică - 4340 de kilometri lungime şi 2000 de kilometri lăţime, în interiorul căreia se află 42 de ţări, aflate pe 3 continente, de la strâmtoarea Gibraltar până în Kazahstan. 

 

 

 ANEXA I

Organizarea şi structura NATO 

 

■ CARTIERUL GENERAL AL NATO

Cartierul General al NATO din Bruxelles este atât sediul politic al Alianţei, cât şi locul de dislocare permanentă a Consiliului Atlanticului de Nord. Aici se află birourile reprezentanţilor permanenţi şi ale delegaţiilor naţionale, al Secretarului General şi Secretariatului internaţional, al reprezentanţilor militari naţionali, ale Preşedintelui Comitetului militar şi ale Statului Major militar internaţional, precum şi ale unui număr de agenţii ale NATO.

■ REPREZENTANŢII PERMANENŢI ŞI DELEGAŢIILE NAŢIONALE

Fiecare ţară membră este reprezentată în Consiliul Atlanticului de Nord de un ambasador sau un reprezentant permanent, asistat de o delegaţie naţională alcătuită din consilieri şi funcţionari care, în numele ţării lor, participă la diferitele comitete ale NATO. 

■ SECRETARIATUL INTERNAŢIONAL AL NATO

Activitatea Consiliului Atlanticului de Nord şi a comitetelor sale este susţinută de un Secretariat internaţional, alcătuit din reprezentanţi ai ţărilor membre, care sunt recrutaţi în mod direct de Organizaţie sau sunt detaşaţi de guvernele respective pe perioade, în general, de trei până la patru ani. Membrii Secretariatului internaţional sunt subordonaţi Secretarului General şi intereselor Organizaţiei, pe toată durata mandatului lor.

ANEXA II

 

TRATATUL ORGANIZAŢIEI ATLANTICULUI DE NORD 

WASHINGTON - 4 aprilie 1949

 

Statele care sunt parte la prezentul Tratat, reafirmându-şi încrederea în scopurile şi principiile Cartei Organizaţiei Naţiunilor Unite, precum si dorinţa lor de a trăi în pace cu toate popoarele şi toate guvernele,

Hotărâte să apere libertatea popoarelor lor, moştenirea comună şi civilizaţia lor, bazate pe principiile democraţiei, libertăţile individuale şi supremaţia dreptului,

Doritoare să favorizeze bunăstarea şi stabilitatea în regiunea Atlanticului de Nord,

Hotărâte să-şi unească eforturile pentru apărarea colectivă şi pentru apărarea păcii şi securităţii,

Au căzut de acord asupra prezentului Tratat al Atlanticului de Nord:

ARTICOLUL 1

Părţile se angajează, aşa cum se stipulează în Carta Organizaţiei Naţiunilor Unite, să reglementeze pe cale paşnică toate diferendele internaţionale în care ar putea fi implicate, astfel încât pacea şi securitatea internaţionale, precum şi justiţia, să nu fie primejduite, şi să se abţină în relaţiile lor internaţionale să recurgă la ameninţarea sau la folosirea forţei în vreun mod incompatibil cu scopurile Organizaţiei Naţiunilor Unite.

ARTICOLUL 2

Părţile vor contribui la dezvoltarea relaţiilor internaţionale pacifiste şi prieteneşti, întărind instituţiile lor libere, asigurând o mai bună înţelegere a principiilor pe care sunt fondate aceste instituţii şi dezvoltând condiţii propice pentru asigurarea stabilităţii şi bunăstării. Ele vor face eforturi pentru eliminarea oricăror opoziţii în raporturile lor economice internaţionale şi vor încuraja colaborarea între fiecare dintre ele precum şi între toate, deopotrivă.

ARTICOLUL 3

Pentru a asigura realizarea într-un mod mai eficace a obiectivelor prezentului Tratat, părţile, acţionând separat sau în comun, continuu şi eficient, prin dezvoltarea propriilor lor mijloace şi oferindu-şi asistenţă mutuală, vor menţine şi vor creşte capacitatea lor individuală şi colectivă de rezistenţă împotriva unui atac armat.

ARTICOLUL 4

Părţile se vor consulta între ele de fiecare dată când, după părerea uneia dintre ele, va fi ameninţată integritatea teritorială, independenţa politică sau securitatea uneia dintre părţi. 

ARTICOLUL 5

Părţile convin asupra faptului că un atac armat împotriva uneia sau mai multora dintre ele, petrecut în Europa sau America de Nord, va fi considerat drept un atac îndreptat împotriva tuturor părţilor semnatare şi, în consecinţă, convin asupra faptului că, dacă se petrece un asemenea atac, fiecare dintre ele, în exercitarea dreptului de legitimă apărare, individuală sau colectivă, recunoscută de articolul 51 din Carta Organizaţiei Naţiunilor Unite, va acorda ajutor părţii sau părţilor astfel atacate, întreprinzând imediat, individual sau în acord cu celelalte părţi, orice acţiune pe care o va crede de cuviinţă, inclusiv folosirea forţei armate, pentru a restabili şi asigura securitatea în regiunea Atlanticului de Nord.

Orice atac armat de această natură şi orice măsură luată în consecinţă vor fi aduse imediat la cunoştinţa Consiliului de Securitate. Aceste măsuri vor înceta atunci când Consiliul de Securitate va fi luat măsurile necesare pentru restabilirea păcii şi a securităţii internaţionale.

ARTICOLUL 6 

Pentru aplicarea articolului 5, se consideră drept atac armat împotriva uneia sau mai multora dintre părţi, atacul armat:

- împotriva teritoriului uneia dintre ele în Europa sau America de Nord, împotriva departamentelor franceze din Algeria , împotriva teritoriului Turciei sau a insulelor plasate sub jurisdicţia uneia dintre părţi în regiunea Atlanticului de Nord, la nord de Tropicul Racului;

- împotriva forţelor terestre, navale sau aeriene ale uneia dintre părţi, care se află pe aceste teritorii sau în oricare altă zonă din Europa în care forţele de ocupaţie ale uneia dintre părţi se află staţionate la data intrării în vigoare a acestui Tratat, sau aflându-se în Marea Mediterană sau în regiunea Atlanticului de Nord, la nord sau la sud de Tropicul Racului.

ARTICOLUL 7

Prezentul Tratat nu afectează şi nu va fi interpretat ca afectând în nici un fel drepturile şi obligaţiile decurgând din Cartă pentru părţile care sunt membre ale Organizaţiei Naţiunilor Unite, unde responsabilitatea primordială a Consiliului de Securitate este menţinerea păcii şi securităţii internaţionale.

ARTICOLUL 8

Fiecare dintre părţi declară că nici unul dintre angajamentele internaţionale actualmente în vigoare între state nu este în contradicţie cu dispoziţiile prezentului Tratat şi îşi asumă obligaţia de a nu subscrie nici unui angajament internaţional în contradicţie cu acest Tratat.

ARTICOLUL 9

Părţile formează prin prezenta dispoziţie un Consiliu în care fiecare dintre ele va fi reprezentată pentru a examina problemele privitoare la aplicarea acestui Tratat. Consiliul va fi organizat astfel încât să se poată reuni rapid, în orice moment. Consiliul va constitui organismele subsidiare care ar putea fi necesare şi, mai ales, va stabili imediat un comitet de apărare care va recomanda măsurile ce trebuie luate pentru aplicarea articolelor 3 şi 5.

ARTICOLUL 10

Prin acord unanim, părţile pot să invite să adere la Tratat orice alt stat european susceptibil de a favoriza dezvoltarea principiilor prezentului Tratat şi să contribuie la securitatea regiunii Atlanticului de Nord. Orice stat astfel invitat poate să devină parte la Tratat, depunând instrumentul de aderare pe lângă guvernul Statelor Unite ale Americii. Acesta va informa pe fiecare dintre părţi despre depunerea documentului de aderare.

ARTICOLUL 11

Acest Tratat va fi ratificat şi dispoziţiile sale vor fi aplicate de către părţi conform respectivelor lor prevederi constituţionale. Instrumentele de ratificare vor fi depuse imediat ce este posibil pe lângă guvernul Statelor Unite ale Americii, care-i va informa pe toţi ceilalţi semnatari despre depunerea instrumentului de ratificare. Tratatul va intra în vigoare între statele care l-au semnat după ratificarea de către majoritatea semnatarilor, inclusiv Belgia, Canada, Statele Unite, Franţa, Luxemburg, Olanda şi Marea Britanie, va fi depus şi va intra în aplicare faţă de ceilalţi semnatari în ziua când îşi vor depune instrumentul de ratificare .

ARTICOLUL 12

După ce Tratatul va fi în vigoare timp de zece ani sau la orice dată ulterioară, părţile se vor consulta la cererea uneia dintre ele, în vederea revizuirii Tratatului, luând în considerare factorii afectând în acel moment pacea şi securitatea în regiunea Atlanticului de Nord, inclusiv ajungerea la acorduri, atât universale cât şi regionale, negociate conform Cartei Organizaţiei Naţiunilor Unite pentru menţinerea păcii şi securităţii internaţionale.

ARTICOLUL 13

La douăzeci de ani după intrarea în vigoare a Tratatului, oricare dintre părţi va putea înceta a mai fi parte a Tratatului, la un an după ce va fi notificat această denunţare a Tratatului guvernului Statelor Unite, care va informa guvernele celorlalte ţări despre depunerea instrumentului de denunţare.

ARTICOLUL 14

Acest Tratat, ale cărui texte în franceză şi în engleză sunt în mod egal valabile, va fi depus în arhivele guvernului Statelor Unite ale Americii. Copii certificate conforme vor fi transmise de către acesta tuturor guvernelor celorlalte state semnatare.

